आगरा. शाहजहां के उर्स के दौरान शुक्रवार को ताजमहल में अलग ही नजारा दिख रहा है। इतनी रंग बिरंगी अनोखी रौनक साल में पहली बार है। मुगल बादशाह शाहजहां की असली कब्र पर चादरपोशी चल रही है। कुछ चादरें तो इतनी लंबी की दक्षिणी गेट से मुख्य स्मारक तक का रास्ता कम पड़ गया। शाहजहां की कब्र पर अब तक की सबसे लंबी चादर चढ़ाई गई है। इस सतरंगी चादर की लंबाई 675 मीटर है।
आम तौर पर शुक्रवार को बंद रहने वाले ताजमहल के हर कोने में हर तरफ उत्सव सा माहौल है। मुख्य स्मारक के बाहर शहनाई की गूंज हो रही है। सबसे पहले फजर की नमाज और उसके बाद कुल की रस्म अदा की गई। हाफिजों ने कलाम पाक पेश किया। तीन कुंतल से ज्यादा चना और इलाइची के एक-एक दाने पर कलमा पढ़कर बांटा गया। इसके साथ ही कव्वालियां गूंज रही है। ढोल-नगाड़े के साथ ताजमहल में मन्नत की चादर पेश करने का सिलसिला चल रहा है।
सबसे पहले भारतीय पुरातत्व सर्वेक्षण (एएसआई) की ओर से चादर पेश की गई। इसके बाद खुद्दाम-ए-रोजा कमेटी के अध्यक्ष ताहिर उद्दीन ताहिर के साथ सैकड़ों अकीदतमंद 675 मीटर लंबी चादर पेश कर रहे हैं। अंजुमन-ए-मुहम्मदिया के हाजी जमीलुउद्दीन कुरैशी और राष्ट्रीय सर्वदलीय मुसलिम एक्शन कमेटी की ओर से चादर पेश की जा रही है। उत्तर प्रदेश सर्वदलीय मुसलिम एक्शन कमेटी के अध्यक्ष हाजी बिलाल की सरपरस्ती में चादर पेश की गई। मुतवल्ली की ओर से भी लंबी चादर पेश की गई। ताजगंज थाना की ओर से चादर पेश की गई।
तजमहल में शाहजहां के दीवानों को कोई परेशानी न हो इसके लिए ताजगंज के लोगों ने पूरा इंतजाम किया। कोई प्यास से परेशान न हो, उनके लिए ठंडे पानी का इंतजाम किया, किसी को भूख न लगे, उनके लिए बिरयानी, जरदा, शीरमाल और शरबत का इंतजाम किया। ताकि किसी भी जायरीन को दिक्कत का सामना न करना पड़े। पूरे माहौल का पर्यटक खूब आनंद ले रहे हैं। इसे देखने के लिए खास तौर पर विदेशी पर्यटक पहुंचे हैं।
तस्वीरों में देखिए समारोह का दिलचस्प नजारा...
hin_Deva hin_Deva hin_Deva hin_Deva hin_Deva